钦定古今图书集成/理学汇编/经籍典/第195卷 > 日知录一 > 邢人狄人伐卫
## 钦定古今图书集成/理学汇编/经籍典/第195卷 > 日知录一 > 邢人狄人伐卫

《春秋》之文有从同者，僖公十八年，“邢人、狄人伐卫”；二
十年，“齐人、狄人盟于邢”，并举二国，而狄亦称“人”，临文
之不得不然也。

《庄公二十三年》，“荆人来聘。” 赵氏鹏飞曰：“称人，非进之也。若但书荆来聘，则若举国皆来，于文不顺，故书‘人’字以成文耳。” 不然，二十八年荆伐郑，何以不书人乎？

若惟狄而已，则不称人，十八年“狄救齐”，二十一年“狄
侵卫”是也。《穀梁传》谓“狄称人，进之也。”何以不进之于
救齐，而进之于伐卫乎？则又为之说曰：“善累而后进
之。”夫伐卫，何善之有？

《昭公五年》：“楚子、蔡侯、陈侯、许男、顿子、沈子、徐人、越人
伐吴。”不称“于越”而称“越人”，亦同此例。

陆氏《纂例》曰：凡夷狄与诸侯列序皆称“人” 以便文，但君臣同辞。